Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 690/13/2202	Galanta, 6.12.2013
EEČ : 2-17-389-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec syna L.M., nar. 13. 09. 2007 si pravidelne neplní svoju vyživovaciu povinnosť, hoci mu to vyplýva zo Zákona č. 36/2005 o rodine a z rozsudku Okresného súdu Galanta sp. zn. XXXXX zo dňa 04. 12. 2008, ktorý nadobudol právoplatnosť dňa 01. 01. 2009 prispievať na výživu svojho syna mesačne sumou 50,- Eur vopred k rukám jeho matky XXXXX, nar. XXXXX XXXXX, trvale bytom XXXXX vždy do 15-ho dňa toho ktorého mesiaca, pričom si túto svoju vyživovaciu povinnosť riadne neplnil, čím mu za mesiace január 2013 do augusta 2013, vznikol dlh na bežnom výživnom vo výške 400,- Eur,

lebo zanikla trestnosť činu

Odôvodnenie:
	Poverený príslušník Obvodného oddelenia PZ Sereď sp. zn. ORP-XXXXX zo dňa 22.09.2013 začal podľa § 199 ods. 1 Trestného poriadku trestné stíhanie a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1 Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia. 

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotného obvineného, výpoveďou matky maloletého dieťaťa XXXXX, ako aj listinnými dôkazmi.  

	Z podaného trestného oznámenia zo dňa 23.08.2013, ako aj z výsluchu oznamovateľky XXXXX v procesnom postavení svedka – poškodenej vyplýva, že obvinený si neplnil svoju vyživovaciu povinnosť na svoje maloleté dieťa L.M. od mesiaca január 2013 do augusta 2013, hoci bol k plneniu svojej vyživovacej povinnosti zaviazaný rozsudkom Okresného súdu Galanta č. k. XXXXX právoplatného dňa 01.01.2009 a to mesačne sumou 50,- Eur vždy do 15. dňa toho ktorého mesiaca vopred k rukám matky. Celková suma zaostalého výživného za uvedené obdobie je teda 400,- Eur. 

Obvinený XXXXX vo svojej výpovedi zo dňa 17.09.2013 uviedol, že si je vedomý svojej vyživovacej povinnosti a vie, že má zaostalosť na výživnom voči svojmu synovi. Zároveň obvinený pri svojom výsluchu uviedol, že svoj dlh je ochotný zaplatiť čo v najkratšom čase. 

Dňa 29.11.2013 bola vypočutá poškodená XXXXX ktorá potvrdila, že obvinený svoju zaostalosť na výživnom vo výške 400, - Eur dňa 18.11.2013 a dňa 22.11.2013 uhradil a v súčasnosti jej nedlží žiadnu čiastku.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 ods. 1 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hajnalka Lelkesová
prokurátorka